b"\n_START_ARTICLE_\nArchibald Jacob Freiman\n_START_SECTION_\nBiografija\n_START_PARAGRAPH_\nGim\xc4\x97 1880\xc2\xa0m. bir\xc5\xbeelio 6 d. Virbalyje, kaip Aharon Yaacov Freiman. T\xc4\x97vai Hersh ir Hanna Freimanai i\xc5\xa1vyko i\xc5\xa1 gimtojo Virbalio \xc4\xaf Kanados Hamiltono miest\xc4\x85 1893 metais. Atvyk\xc4\x99 pasikeit\xc4\x97 savo vardus ir pavardes Hersh tapo Harris Freiman, o Aharon Yaacov tapo Archibald Jacob Freiman._NEWLINE_Jaunam vaikinui gerai sek\xc4\x97si mokslai, jis buvo priimtas \xc4\xaf Hamiltono verslo koled\xc5\xbe\xc4\x85, nors t\xc4\x97vas nor\xc4\x97jo kad s\xc5\xabnus tapt\xc5\xb3 gydytoju, \xc5\xa1is pasirinko, jo manymu, daug perspektyvesn\xc4\x99 verslininko karjer\xc4\x85. 1899\xc2\xa0m. tapo Moses Cramer verslo partneriu, su kuriuo Otavoje \xc4\xafsteig\xc4\x97 buitini\xc5\xb3 preki\xc5\xb3 \xc4\xafmon\xc4\x99. Jie pardavin\xc4\x97jo kilimus, rank\xc5\xa1luos\xc4\x8dius bei kitus nam\xc5\xb3 apyvokos reikmenis. 1900\xc2\xa0m. jau tur\xc4\x97jo tris parduotuves. Verslas sek\xc4\x97si d\xc4\x97l patogios parduotuvi\xc5\xb3 vietov\xc4\x97s, kurios buvo \xc4\xafsik\xc5\xabrusios miesto centre bei d\xc4\x97l agresyvios rinkodaros ir ma\xc5\xbe\xc5\xb3 kain\xc5\xb3. Freimanas pagrinde vert\xc4\x97si spekuliacija, savo prekes reklamuodavo did\xc5\xbeiuosiuose miesto laikra\xc5\xa1\xc4\x8diuose, bet tai nepatiko jo verslo partneriui. Po kiek laiko Cramerio ir Freimano keliai i\xc5\xa1siskyr\xc4\x97. Naujuoju Freimano verslo partneriu tapo jo t\xc4\x97vas, o \xc4\xafmon\xc4\x97 pavadinta H. Freiman & Son._NEWLINE_1917\xc2\xa0m. Freimanas i\xc5\xa1pirko t\xc4\x97vo akcijas ir tapo vieninteliu savininku. Tap\xc4\x99s vieninteliu savininku nusprend\xc4\x97 kurti prekybos tinkl\xc4\x85. 1918\xc2\xa0m. parduotuv\xc4\x97s pavadintos Freimans vardu, o 1923\xc2\xa0m. A.J. Freiman Limited. Kelios parduotuv\xc4\x97s pavadintos Freimart vardu. B\xc5\xabdamas s\xc4\x97kmingu verslininku aktyviai dalyvavo ir finansi\xc5\xa1kai r\xc4\x97m\xc4\x97 miesto ir visos Kanados \xc5\xbeyd\xc5\xb3 benruomen\xc4\x99. Finansi\xc5\xa1kai prisid\xc4\x97jo prie sinagogos statyb\xc5\xb3. Taip pat finansi\xc5\xa1kai r\xc4\x97m\xc4\x97 \xc4\xafvairias savanori\xc5\xa1kos pagalbos organizacijas. Pirmojo ir antrojo pasaulinio karo metais finansavo Kanados kariuomen\xc4\x99, taip pat daug pad\xc4\x97jo per \xc5\xa1iuos karus nukent\xc4\x97jusiems \xc5\xbeyd\xc5\xb3 tautyb\xc4\x97s \xc5\xbemon\xc4\x97ms. 1921\xe2\x80\x931944\xc2\xa0m. buvo Kanados sionist\xc5\xb3 organizacijos prezidentas._NEWLINE_B\xc5\xabdamas aktyvus sionistas labai pergyveno d\xc4\x97l Europos \xc5\xbeyd\xc5\xb3 pad\xc4\x97ties, 1939\xc2\xa0m. rugs\xc4\x97j\xc4\xaf su\xc5\xbeinoj\xc4\x99s, kad Tre\xc4\x8diasis Reichas u\xc5\xbepuol\xc4\x97 Lenkij\xc4\x85 gavo \xc5\xa1irdies sm\xc5\xabg\xc4\xaf. Mir\xc4\x97 1944\xc2\xa0m. bir\xc5\xbeelio 4 d. Otavoje skaitydamas pamoksl\xc4\x85 sinagogoje. Freimano laidotuv\xc4\x97se dalyvavo Kanados ministras pirmininkas William Lyon Mackenzie King, taip pat Otavos meras bei \xc4\xafvairi\xc5\xb3 visuomenini\xc5\xb3 organizacij\xc5\xb3 atstovai._NEWLINE_Mirus Freimanui, jo versl\xc4\x85 per\xc4\x97m\xc4\x97 jo s\xc5\xabnus Lawrence. 1972\xc2\xa0m. Freiman\xc5\xb3 versl\xc4\x85 nupirko Hudson's Bay Company \xc4\xafmon\xc4\x97. Freiman\xc5\xb3 vardu pavadinta viena gatv\xc4\x97 Otavos centre, taip pat i\xc5\xa1lik\xc4\x99s vienos parduotuv\xc4\x97s pavadinimas."